Kleuterskoolwerker verloor vriend, been ná roof‘n Emosionele Martha Lebakeng in die hospitaal. (Foto: Verskaf) ’n Pretoriase kleuterskool-assistent se been moes noodgedwonge geamputeer word nadat sy oor die naweek tydens ’n vermoedelike rooftog in Mamelodi in albei haar bene geskiet is. Martha Lebakeng (40) se vriend is tydens die voorval doodgeskiet. “Sy het eers Maandag van sy dood gehoor. Haar hart is so seer. Sy was so lief vir hom,” vertel Nicola Maree, skoolhoof van die Speel Speel Skool in Wingate Park in die ooste van Pretoria waar Lebakeng as assistent werk. Die skool se personeel en ouers is vandeesweek geskok gelaat deur die nuus oor dié geliefde assistent. Die presiese omstandighede van die skietvoorval is nie in die stadium duidelik nie. Lebakeng se suster, Susan Lebakeng, wat as ’n juffrou by die kleuterskool werk, sê dit word vermoed dat Lebakeng en haar vriend, Tumi Sekgobela, Saterdagaand beroof is, aangesien hul besittings vermis word. Dit is nie duidelik of die paartjie hul teen die rowers teëgesit het nie. Lebakeng is egter verskeie kere in albei bene geskiet, terwyl haar vriend noodlottig gewond is. Lebakeng se selfoon en bankkaart is vermoedelik tydens die voorval gesteel. Haar vriend se beursie word vermis. Lebakeng is onder meer in haar linker-enkel geskiet. Sy het intussen infeksie opgedoen en die dokters by die Steve Biko Akademiese Hospitaal in die stad was genoop om haar linkerbeen bo die knie te amputeer. Lebakeng sterk sedertdien in die hospitaal aan. Martha Lebakeng in die hospitaal. (Foto: Verskaf) “Dit gaan al beter met haar. Sy is ’n sterk vrou,” vertel Susan Woensdagoggend aan Maroela Media. “Martha het al baie gehuil, maar ek het gister en vanoggend met haar gepraat en sy het beter geklink. “Dit is hartverskeurend om te dink dat sy nou gaan sukkel om dinge te doen. Sy is baie lief vir haar werk en die kinders is baie lief vir haar. Sy het altyd vir die kinders gedans… Maar ons sal haar mooi help wanneer sy terug is.” Maree sê ook die skoolgemeenskap sal alles in sy vermoë doen om Martha terug te verwelkom wanneer sy herstel het. “Ek het vir haar gesê sy hoef haar glad nie te bekommer nie. Daar is nie manier dat sy haar werk sal verloor nie. Ons sal die pad saam met haar stap.” Maree vertel dat die ouers van die Speel Speel Skool vandeesweek ’n pakkie met benodigdhede, onder andere ’n nuwe selfoon en nagklere, vir Lebakeng opgemaak het. Maree het dié pakkie saam met ’n handgemaakte kaartjie van die klas na wie Lebakeng daagliks omsien, hospitaal toe geneem. Dié kaartjie het Lebakeng in trane gehad. “Sy was baie emosioneel.” Die kleuterskool het onlangs ’n kermis as deel van ’n fondsinsameling gereël en Maree vertel dat daar nog besluit moes word waarvoor die skool die fondse sou aanwend. “Die Here is so goed. Ek het vanoggend vir Martha gebid en toe kom die idee by my op dat ons die geld vir haar moet gebruik.” Maree sê die skool sal intussen nog fondse probeer insamel om vorentoe vir Lebakeng met ’n prostetiese been toe te rus. Maroela Media het vanoggend ’n navraag aan die polisie gerig oor die skietvoorval en wag nog op terugvoer.